**INTERPRETATIVNI ŠKOLSKI ESEJ (200 do 250 riječi)**

**Ulomak iz pripovijetke *Kabanica* N. V. Gogolja**

Teško da se igdje mogao naći čovjek koji bi tako živio za svoju dužnost. Premalo je reći da je služio revno, ne — on je služio s ljubavlju. Tamo, u onom prepisivanju, njemu se priviđao nekakav njegov vlastiti raznoliki i dragi svijet. Na licu mu se odražavao užitak, i neka su mu slova bili ljubimci, pa kad je dolazio do njih, bio je sav izvan sebe: i smijuljio se, i podmigivao, i pomagao usnama, tako da mu se skoro na licu moglo pročitati svako slovo, što ga je izvodilo njegovo pero. Da je bio nagrađen po svojoj usrdnosti, on bi, na svoje preneraženje, valjda bio dotjerao i do državnog savjetnika ali on je, kako su se izražavali šaljivdžije, njegovi drugovi, odslužio kopču i petlju na monduri, a doslužio do hemoroida i krstobolje. Uostalom, ne može se reći da prema njemu baš nije bilo nikakve pažnje. Jedan načelnik, koji je bio dobar čovjek i htio ga nekako nagraditi za dugogodišnju službu, naredi da mu se dade nešto važnije nego obično prepisivanje; naime, bude mu naređeno, da iz već gotovog spisa načini nekakvu predstavku nekom drugom nadleštvu: cijeli se posao sastojao u tom da je na početku imao promijeniti naslov, te ovdje-ondje glagole u prvom licu promijeniti u treće lice. To mu je zadalo toliku muku da se sav uznojio, trljao čelo i na kraju rekao: "Ne, bolje vi meni dajte nešto prepisivati". Od onda su ga zauvijek ostavili da prepisuje. Kanda ništa za njega nije postojalo osim ovoga prepisivanja. On uopće nije vodio računa o svojoj odjeći: vicemondura mu nije bila zelena, već nekakve riđastobrašnaste boje. Ovratnik je na njoj bio uzan, nizak, tako da se njegov vrat, iako nije bio dugačak, izlazeći iz toga ovratnika pričinjao neobično dugačak, kao kod onih sadrenih mačića što klimataju glavama, a koje na desetke nose na glavama ruski inostranci. I vazda se nešto prikrpeljilo na njegovu vicemonduru: bilo stručak sijena, ili kakva nit konca; uz to je imao osobit dar da je hodajući ulicom bezuvjetno dospijevao pod nečiji prozor baš u času kad su iz njega bacali svakojako smeće, pa je tako na svom šeširu stalno nosio kore od lubenica i dinja i tome slične tričarije.

**Smjernice za pisanje**

* Smjesti pisca i njihovo djelo u književnopovijesno razdoblje.
* Odredi temu pripovijetke i imenuj glavnog junaka.
* Smjesti ulomak u kontekst djela.
* Navedi koje su to osnovne osobine kojima se glavni junak isticao u odnosu na svoj posao. Što se u svezi toga isticalo na njegovom licu?
* Je li za svoj posao bio nagrađivan? Kako se njegove kolege odnose prema tomu?
* Je li želio napredovati u poslu?
* Opišite kakva mu je bila odjeća i kakav je odnos ima prema njoj.
* U čemu se očituje beznačajnost i anonimnost glavnog lika.
* Poznavajući sadržaj pripovijetke iznesi svoj stav o zadirkivanju pojedinaca od strane drugih ljudi.

Interpretativni esej „Kabanica“ N.V. Gogolja (ima oko 420 riječi- duža verzija)

**UVOD**

* Smjesti pisca i njihovo djelo u književnopovijesno razdoblje.

Nikolaj Vasiljevič Gogolj predstavnik je (faze) ranog ruskog realizma, početkom 19.stoljeća. Pripovjedač i romanopisac ostavlja dubok trag na tlu ruske, ali i europske književnosti.

* Odredi temu pripovijetke i imenuj glavnog junaka.

Pripovijetka „Kabanica“, sa svojim glavnim junakom Akakijem Akakijevičem, bila je uzor mnogim piscima. „Svi smo mi izašli *iz Kabanice*“, rekao je F. M. Dostojevski i time udario pečat značenju N. V. Gogolja za rusku književnost. Tema pripovijetke mogla bi se svesti na život nižeg činovnika, Akakija Akakijeviča i njegovih događaja s kabanicom (kaputom) ili na priču o jednom antijunaku koji se pretvara u junaka. Naravno, dio teme je i kritika ruskog društva tog vremena u odnosu na malog čovjeka.

**RAZRADA**

* Smjesti ulomak u kontekst djela.

Već na početku pripovijetke pisac nas upoznaje s ambijentom u kojem se radnja odvija, ali i s glavnim junakom, tako da priloženi ulomak pripada uvodnom dijelu pripovijetke.

* Navedi koje su to osnovne osobine kojima se glavni junak isticao u odnosu na svoj posao. Što se u svezi toga isticalo na njegovom licu?

Akakije je radio u nekom uredu za prepisivanje spisa i obožavao je svoj posao:...“Premalo je reći...on je služio s ljubavlju.“. Pisac naglašava njegovu privrženost poslu iznoseći činjenicu kako se nigdje ne bi mogao naći čovjek „koji je tako živio za svoju dužnost“. Prepisivanje je za njega značilo neki drugi svijet, vlastiti i dragi svijet. Lice mu je poprimalo toplije i ljepše oblike, izraz je postajao mekši:...i neka su mu slova bili ljubimci...: i smijuljio se, i podmigivao..., tako da mu se skoro na licu moglo pročitati svako slovo, što ga je izvodilo njegovo pero.“

* Je li za svoj posao bio nagrađivan? Kako se njegove kolege odnose prema tomu?

Da je postojalo pravde on bi zbog tolike ljubavi prema poslu dogurao i do državnog tajnika, ali je umjesto toga, po riječima svojih kolega „šaljivdžija“ „odslužio kopču i petlju na monturi, a doslužio do hemoroida i krstobolje“.

* Je li želio napredovati u poslu?

Međutim, postojao je ipak netko tko je cijenio njegov rad. Bio je to jedan načelnik koji mu je dodijelio bolji posao, ali sama pomisao kako će se zbog nečega isticati izazivala je kod njega strah:„Ne, bolje, vi meni dajte nešto prepisivati.“. Akakije nije uviđao kako se već ističe u svojoj sredini. Siromaštvo je od njega učinilo potčinjenu osobu, naviknutu na samoću i izrugivanje.

* Opišite kakva mu je bila odjeća i kakav je odnos ima prema njoj.

Sitni činovnički položaj donosio je i neku malu plaću, što se najbolje vidjelo i po njegovoj odjeći. Želeći neprimjetno proći kroz život ne primjećuje ni stvari oko sebe. A život kao da ga nije dovoljno kažnjavao siromaštvom, već bi i kad bi prolazio ispod nečijeg prozora pokupio otpatke, po odjeći, koje su bacali kroz prozor:...“kad su iz njega bacali svakojako smeće...svakojake tričarije“.

**ZAKLJUČAK**

* U čemu se očituje beznačajnost i anonimnost glavnog lika.
* Poznavajući sadržaj pripovijetke iznesi svoj stav o zadirkivanju pojedinaca od strane drugih ljudi.

Sve to utječe na Akakijevu anonimnost i beznačajnost, točnije on sam ne želi izaći iz svega toga, jer su ga siromaštvo i život na rubu bijede, natjerali na to. Stoga je njegov strah glede bilo kakve promjene razumljiv.

Akakije Akakijević je lik koji na trenutke izaziva smijeh, ali i sažaljenje. No, bez obzira na svu njegovu bezličnost ne zaslužuje ni on niti bilo tko drugi biti žrtva tuđeg zadirkivanja. Svatko ima pravo biti čovjek na svoj način.